เก็บตกการเงิน
เปิดศูนย์แลกเหรียญ 6 แห่งในต่างจังหวัด
28 เม.ย. 2555

เปิดศูนย์แลกเหรียญ 6 แห่งในต่างจังหวัด
นายนริศ ชัยสูตร อธิบดีกรมธนารักษ์ กล่าวว่า กรมธนารักษ์ได้รับความเห็นชอบจากกระทรวงการคลังดำเนินโครงการพัฒนาระบบบริหารจัดการเหรียญกษาปณ์รูปแบบใหม่ พร้อมกับรับโอนภารกิจด้านเหรียญกษาปณ์ในภูมิภาคจากกรมบัญชีกลางมาดูแลเองทั้งระบบ เพื่อเพิ่มประสิทธิภาพการบริหารจัดการ และรอบการหมุนเวียนเหรียญกษาปณ์ในระบบเศรษฐกิจได้มากยิ่งขึ้น และให้เพียงพอต่อความต้องการของประชาชนในแต่ละภูมิภาค
สำหรับศูนย์บริหารจัดการเหรียญกษาปณ์ (Hub) ของกรมธนารักษ์ จัดตั้งขึ้นในส่วนภูมิภาค 6 แห่ง เพื่อรองรับการบริหารจัดการและให้บริการรับแลก จ่ายแลกเหรียญกษาปณ์ในพื้นที่ภาคเหนือ ภาคตะวันออกเฉียงเหนือ และภาคใต้ ที่สำนักงานธนารักษ์พื้นที่ จ.เชียงใหม่ นครสวรรค์ ขอนแก่น อุบลราชธานี สุราษฎร์ธานี และสงขลา
นอกจากนี้ กรมธนารักษ์ได้เชิญธนาคารออมสินร่วมให้บริการรับแลก จ่ายแลกเหรียญกษาปณ์ให้แก่ประชาชนรายย่อยในทุกจังหวัดทั่วประเทศกว่า 900 สาขา ซึ่งกำหนดจะเปิดให้บริการพร้อมกับศูนย์บริหารจัดการเหรียญกษาปณ์ทั้ง 6 พื้นที่ ตั้งแต่วันที่ 2 พ.ค. 2555 เป็นต้นไป เพื่อเป็นการเพิ่มช่องทางอำนวยความสะดวกให้แก่ประชาชนในส่วนภูมิภาคในอีกทางหนึ่งด้วย
ทุนสำรองเพิ่ม 100 ล้านเหรียญสหรัฐ
ธนาคารแห่งประเทศไทย (ธปท.) รายงานฐานะเงินสำรองระหว่างประเทศ ณ วันที่ 20 เม.ย.ปีนี้ว่า อยู่ที่ระดับ 1.787 แสนล้านเหรียญสหรัฐ หรือประมาณ 5.525 ล้านล้านบาท เพิ่มขึ้น 100 ล้านเหรียญสหรัฐ หรือประมาณ 3,080 ล้านบาท จากสัปดาห์ก่อนหน้าที่อยู่ระดับ 1.786 แสนล้านเหรียญสหรัฐ หรือประมาณ 5.5 ล้านล้านบาท
ส่วนฐานะซื้อเงินตราต่างประเทศล่วงหน้าอยู่ที่ระดับ (Forward) อยู่ที่ระดับ 2.98 หมื่นล้านเหรียญสหรัฐ เพิ่มขึ้น 300 ล้านเหรียญสหรัฐ จากสัปดาห์ก่อนหน้าที่ระดับ 2.95 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบัน ซึ่งรวมเงินสำรองระหว่างประเทศและ Forward อยู่ที่ระดับ 2.085 แสนล้านเหรียญสหรัฐ
ทั้งนี้ สาเหตุที่ทุนสำรองเพิ่มขึ้นเพียงเล็กน้อยน่าจะเป็นผลมาจาก ธปท.ลดการแทรกแซงค่าเงินบาทด้วยการเข้าซื้อเงินเหรียญสหรัฐทันทีเข้าเก็บในทุนสำรองลดลง ปล่อยให้ค่าเงินเป็นไปตามกลไกตลาดมากขึ้น เนื่องจากเงินบาทมีการเคลื่อนไหวค่อนข้างมีเสถียรภาพ ผันผวนไม่มาก และเคลื่อนไหวไปในทิศทางเดียวกับสกุลเงินในภูมิภาค
สำหรับฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ ธปท.ปัจจุบันอยู่ที่ระดับ 1.285 ล้านล้านบาท ลดลงเล็กน้อยจากสัปดาห์ก่อนหน้าที่เคยอยู่ที่ระดับ 1.323 ล้านล้านบาท